Stopnja DDV od dimnikarskih storitev 

Pojasnilo DURS, št. 4230-7/2010, 13. 1. 2010

Davčni zavezanec prosi za obrazložitev 54.a člena Pravilnika o izvajanju Zakona o davku na dodano vrednost, ki se nanaša na čiščenje oken in zasebnih gospodinjstev. Zanima ga, po kakšni stopnji se na tej podlagi obračunava DDV od dimnikarskih storitev.

V nadaljevanju vam odgovarjamo:

Dimnikarske storitve se obdavčijo z DDV po splošni 20-odstotni stopnji. 

Na podlagi 41. člena Zakona o davku na dodano vrednost – ZDDV-1 (Uradni list RS, št. 117/06, 52/07, 33/09, 85/09) se DDV obračunava in plačuje po splošni 20-odstotni stopnji od davčne osnove za vse dobave blaga in storitev, razen za dobave blaga in storitev, za katere zakon določa, da so obdavčene po nižji 8,5-odstotni stopnji DDV. Seznam dobav blaga in storitev od katerih se obračunava DDV po nižji stopnji DDV je določen v Prilogi I k ZDDV-1, ki je sestavni del zakona.

V skladu z 11 b točko Priloge I k ZDDV-1 se od čiščenja oken in čiščenja zasebnih gospodinjstev, obračunava in plačuje DDV po nižji 8,5-odstotni stopnji. Podrobne pogoje opredeljuje 54.a člen Pravilnika o izvajanju Zakona o davku na dodano vrednost – pravilnik (Uradni list RS, št. 141/06, 52/07, 120/07, 21/08, 123/08, 105/09). Tako se na tej podlagi med čiščenje oken in čiščenje gospodinjstev iz 11 b točke Priloge I k ZDDV-1 uvršča čiščenje oken in čiščenje stanovanjskih prostorov pod šifro standardne klasifikacije dejavnosti: N/81.210 in N/81.220.

Za razvrstitev dejavnosti se v skladu s 146. členom ZDDV-1 uporablja standardna klasifikacija dejavnosti (SKD)* 2008. Tako v področje N – DRUGE RAZNOVRSTNE POSLOVNE DEJAVNOSTI, v šifro 81.210 – Splošno čiščenje stavb, spada splošno (nespecializirano) čiščenje stavb vseh vrst, tudi čiščenje pisarn, tovarn, trgovin, uradov, drugih poslovnih in stanovanjskih stavb. Pretežno gre za čiščenje notranjosti objektov, lahko pa je vključeno tudi čiščenje dela zunanjosti stavb, npr. izložb ali pasaž. V šifro 81.220 – Drugo čiščenje stavb, industrijskih naprav in opreme, pa spada:
•	čiščenje zunanjosti stavb vseh vrst, tudi čiščenje tovarn, poslovnih in stanovanjskih stavb
•	specializirano čiščenje stavb, npr. čiščenje oken, dimnikov in kurišč, štedilnikov, kaminov, ognjišč, bojlerjev, ventilacijskih cevi in odsesalnikov ipd.
•	čiščenje strojev ipd. 
Iz navedenega izhaja, da se od dimnikarskih storitev obračunava in plačuje DDV po splošni 20-odstotni stopnji DDV, kljub temu, da so dimnikarske storitve uvrščene pod šifro N/81.220 SKD 2008. Določba 54.a člena pravilnika namreč natančno določa, da se nižja stopnja DDV lahko uporabi samo za čiščenje oken in ne za ostale vrste specializiranega čiščenja stavb. 

* Uredba o standardni klasifikaciji dejavnosti – SKD 2008 (Uradni list RS, št. 69/07 in 17/08)